**Sahibkarlıq subyektlərinin işgüzar fəallığına dair**

**statistik müayinənin nəticələri**

Azərbaycan Respublikası Prezidentinin 2018-ci il 14 fevral tarixli 3672 nömrəli Sərəncamı ilə təsdiq edilmiş “2018-2025-ci illərdə Azərbaycan Respublikasında rəsmi statistikanın inkişafına dair Dövlət Proqramı”nın 5.1.2.3-cü yarımbəndinin icrası olaraq Azərbaycan Respublikasının Dövlət Statistika Komitəsi tərəfindən sahibkarlıq subyektlərinin işgüzar fəallığının öyrənilməsinə dair seçmə statistik müayinə keçirilmişdir.

Müayinənin keçirilməsində əsas məqsəd ölkədə biznes mühitinin təhlili və iqtisadiyyatın əsas sahələri üzrə gözləntilərin, biznesin inkişafına mane olan amillərin müəyyən olunması, biznes və investisiya mühitinin əlverişliliyinin artırılması ilə bağlı qərarların qəbulu üçün növbəti dövrlərlə bağlı qabaqlayıcı statistik məlumatların əldə edilməsi olmuşdur.

Müayinəyə 3561 sahibkarlıq subyekti – hüquqi şəxs cəlb edilmiş, onların 27,9 faizi sənaye, 16,8 faizi tikinti, 26,5 faizi ticarət, 28,8 faizi isə xidmət sferasının digər sahələrində fəaliyyət göstərmişdir.

**Sahibkarlıq subyektlərinin fəaliyyət növlərinə görə bölgüsü**

Bu müəssisələrin 1588-i və ya 44,6 faizi Bakı şəhərinin, 151-i (4,2 faizi) Naxçıvan Muxtar Respublikasının, 222-si (6,2 faizi) Gəncə-Daşkəsən, 217-si (6,1 faizi) Mərkəzi Aran, 215-i (6,0 faizi) Abşeron-Xızı, 184-ü (5,2 faizi) Şəki-Zaqatala, 173-ü (4,8 faizi) Lənkəran-Astara, 152-si (4,3 faizi) Şirvan-Salyan, 135-i (3,8 faizi) Qarabağ, 134-ü (3,8 faizi) Qazax-Tovuz, 134-ü (3,8 faizi) Quba-Xaçmaz, 123-ü (3,5 faizi) Mil-Muğan, 90-ı (2,5 faizi) Dağlıq Şirvan, 43-ü (1,2 faizi) Şərqi Zəngəzur iqtisadi rayonunun payına düşmüşdür.

**Sahibkarlıq subyektlərinin iqtisadi rayonlar üzrə bölgüsü**

Müayinə çərçivəsində respondentlər 2021-ci ilin ikinci rübündə işgüzar fəaliyyətlərinin nəticələrini, istehsal faktorlarını və biznes şəraitini keyfiyyət göstəriciləri ilə qiymətləndirmiş və növbəti rüb üçün gözləntiləri ilə bölüşmüşlər.

2021-ci ilin ikinci rübündə işçi qüvvəsi ilə təminat səviyyəsi ilə bağlı respondentlərin 91,0 faizi işçilərinin sayının kifayət qədər olduğunu, 6,8 faizi zəruri olduğundan az, 2,2 faizi isə zəruri saydan artıq olduğunu bildirmiş, növbəti rübdə işçilərin sayının dəyişməyəcəyini isə respondentlərin 81,9 faizi qeyd etmişlər. Bununla yanaşı, rəyi öyrənilənlərin 12,0 faizi işçi sayının artacağını, 6,1 faizi isə azalacağını bildirmişdir.

İri sahibkarların 90,3 faizində, orta sahibkarların 93,1 faizində, kiçik sahibkarların 91,8 faizində, mikro sahibkarların 89,7 faizində hesabat rübündə işçilərin sayının kifayət qədər, iri sahibkarların 5,8 faizində, orta sahibkarların 4,7 faizində, kiçik sahibkarların 5,5 faizində, mikro sahibkarların 9,0 faizində zəruri olduğundan az və müvafiq olaraq 3,9 faizində, 2,2 faizində, 2,7 faizində və 1,3 faizində artıq olduğu məlum olmuşdur.

Növbəti rübdə işçilərinin sayının dəyişməyəcəyini iri sahibkarların 64,2 faizi, orta sahibkarların 77,7 faizi, kiçik sahibkarların 83,6 faizi, mikro sahibkarların 89,2 faizi, artacağını iri sahibkarların 26,3 faizi, orta sahibkarların 16,2 faizi, kiçik sahibkarların 10,7 faizi, mikro sahibkarların 5,6 faizi, azalacağını isə iri sahibkarların 9,5 faizi, orta sahibkarların 6,1 faizi, kiçik sahibkarların 5,7 faizi və mikro sahibkarların 5,2 faizi təxmin etmişdir.

Maliyyə göstəriciləri ilə bağlı aparılmış araşdırma çərçivəsində müəyyən edilmişdir ki, müayinə rübündə respondentlərin 70,3 faizi (iri sahibkarlıq subyektləri üzrə 69,3 faiz, orta sahibkarlıq subyektləri üzrə 72,2 faiz, kiçik sahibkarlıq subyektləri üzrə 68,2 faiz, mikro sahibkarlıq subyektləri üzrə 74,2 faiz) növbəti rübdə mənfəətin hazırkı səviyyədə qalacağını, 23,5 faizi (iri sahibkarlıq subyektləri üzrə 25,5 faiz, orta sahibkarlıq subyektləri üzrə 22,3 faiz, kiçik sahibkarlıq subyektləri üzrə 24,6 faiz, mikro sahibkarlıq subyektləri üzrə 19,6 faiz) hesabat rübü ilə müqayisədə artacağını, 6,2 faizi isə (iri sahibkarlıq subyektləri üzrə 5,2 faiz, orta sahibkarlıq subyektləri üzrə 5,5 faiz, kiçik sahibkarlıq subyektləri üzrə 7,2 faiz, mikro sahibkarlıq subyektləri üzrə 6,2 faiz) azalacağını gözləyir.

Sorğu olunan müəssisə və təşkilatların əksər hissəsi fəaliyyətlərinin maliyyə resursları ilə təminatı strukturunun sabit, səviyyəsinin isə müayinə rübündə əvvəlki rüblə müqayisədə eyni səviyyədə qaldığını bildirmiş və növbəti rübdə əsasən dəyişməyəcəyini güman etmişdir.

Respondentlərin 73,7 faizi bizneslərinin maliyyələşdirilməsi strukturunda öz maliyyə vəsaitlərinin payının cari ilin birinci rübünün səviyyəsində qaldığını, 15,1 faizi azaldığını, 11,2 faizi artdığını qeyd etmiş, 13,3 faizi növbəti rübdə bu payın artacağını, 9,6 faizi isə azalacağını proqnozlaşdırmışdır.

Müayinə rübündə fəaliyyətlərini təmin etmək üçün əldə edilən kredit və borc vəsaitlərinin əvvəlki rübə nisbətən eyni səviyyədə qaldığını respondentlərin 57,0 faizi, azaldığını 26,2 faizi bildirmiş, 62,2 faizi növbəti rübdə bu vəsaitlər hesabına maliyyələşmənin ikinci rübün səviyyəsində qalacağını, 27,6 faizi isə azalacağını zənn etmişdir.

Güzəştli kreditlərdən yararlanan sahibkarlıq subyektlərinin 63,6 faizində (iri sahibkarlıq subyektlərinin 71,0 faizində, orta sahibkarlıq subyektlərinin 61,4 faizində, kiçik sahibkarlıq subyektlərinin 61,7 faizində, mikro sahibkarlıq subyektlərinin 68,1 faizində) biznesin maliyyələşdirilməsində bu cür kreditlərin payının hesabat rübündə əvvəlki rübə nisbətən dəyişmədiyi, 15,2 faizində isə (iri sahibkarlıq subyektlərinin 13,2 faizində, orta sahibkarlıq subyektlərinin 14,9 faizində, kiçik sahibkarlıq subyektlərinin 16,7 faizində, mikro sahibkarlıq subyektlərinin 8,5 faizində) artdığı bəyan edilmişdir. Respondentlərin 68,0 faizi (iri sahibkarlıq subyektləri üzrə 78,9 faiz, orta sahibkarlıq subyektləri üzrə 61,4 faiz, kiçik sahibkarlıq subyektləri üzrə 62,5 faiz, mikro sahibkarlıq subyektləri üzrə 72,3 faiz) növbəti rübdə güzəştli kreditlər hesabına maliyyələşmə səviyyəsinin dəyişməyəcəyini, 22,7 faizi isə (iri sahibkarlıq subyektləri üzrə 15,8 faiz, orta sahibkarlıq subyektləri üzrə 27,2 faiz, kiçik sahibkarlıq subyektləri üzrə 26,7 faiz, mikro sahibkarlıq subyektləri üzrə 23,4 faiz) azalacağını hesab etmişdir.

**Sənaye.** Əldə olunmuş məlumatlara görə birinci rüblə müqayisədə ikinci rübdə işçi qüvvəsi ilə təmin olunma səviyyəsi sənaye müəssisələrinin 64,6 faizində eyni səviyyədə qalmış, 17,0 faizində artmış, 18,4 faizində isə azalmışdır. Müəssisələrin 79,3 faizi üçüncü rüb üçün işçilərin sayının dəyişməyəcəyini, 14,2 faizi artacağını, 6,5 faizi azalacağını qeyd etmişdir. Müəssisələrdə işçilərin sayının dəyişməsi bu müəssisələrin fəaliyyətinin nəticələri, cəlb olunmuş investisiyalarla, ixrac potensialı, ixtisaslı kadr potensialına olan tələb, resurslardan istifadə səviyyəsi, bazar tələbinin və rəqiblərin potensialının düzgün qiymətləndirilməsi və sair amillərlə sıx bağlı olmuşdur.

İqtisadi subyektlərin fəaliyyətinin nəticələrini qiymətləndirməyə imkan verən əsas göstəricilərdən biri də məhsul və xidmətlərin satışı səviyyəsidir. Nəticələrə görə, ikinci rübdə sənaye müəssisələrinin 63,8 faizi istehsal etdikləri məhsulun daxili bazarda satışı səviyyəsini qənaətbəxş, 23,2 faizi aşağı, 13,0 faizi yüksək hesab etmişlər. Analoji olaraq 44,4 faizi xarici bazardakı satışın səviyyəsini qənaətbəxş, 48,1 faizi aşağı, 7,5 faizi yüksək qiymətləndirmiş, birinci rüblə müqayisədə ikinci rübdə müəssisələrin 57,6 faizinin ölkədaxili məhsul satışında eyni səviyyə, 24,4 faizində artım, 18,0 faizində isə azalma müşahidə olunmuşdur. Xarici bazarda məhsul satışında eyni səviyyə müəssisələrin 56,2 faizində, artım 15,6 faizində, azalma isə 28,2 faizində baş vermişdir. İkinci rübün göstəriciləri ilə müqayisədə üçüncü rübdə daxili bazardakı məhsul satışının eyni səviyyədə qalacağını gözləyən müəssisələr 69,8 faiz, artım gözləntiləri olanlar 21,6 faiz, azalma olacağını gözləyənlər isə 8,6 faiz təşkil etmişdir. Xarici bazarda məhsul satışının eyni səviyyədə qalacağını gözləyən respondentlər 57,8 faiz, artım gözləntiləri olanlar 19,8 faiz, azalma olacağını gözləyənlər isə 22,4 faiz təşkil etmişdir.

Birinci rüblə müqayisədə ikinci rübdə daxili bazara çıxarılan məhsula tələbatın emal sənayesi müəssisələrinin 56,0 faizi eyni səviyyədə qaldığını, 23,3 faizi artdığını, 20,7 faizi isə azaldığını qeyd etmişlər. Tələbatın artımı daha çox neft məhsullarının istehsalı, kimya sənayesi, içki istehsalı, metallurgiya sənayesi, sair nəqliyyat vasitələrinin istehsalı, kağız və karton istehsalı, avtomobil, qoşqu və yarımqoşquların istehsalı, əczaçılıq məhsullarının istehsalı, geyim istehsalı, tikinti materiallarının istehsalı, azalması isə elektrik avadanlıqlarının istehsalı, tütün məmulatlarının istehsalı, mebeldən başqa ağacın emalı və ağacdan məmulatların istehsalı, maşın və avadanlıqların istehsalı, rezin və plastik kütlə məmulatlarının istehsalı, kompüter elektron və optik məhsulların istehsalı və hazır metal məmulatlarının istehsalı sahələrində qeydə alınmışdır. Daxili bazara çıxarılan məhsula tələbatın artımı ilə bağlı gözləntiləri olanlar əsasən kompüter, elektron və optik məhsulların istehsalı, toxuculuq sənayesi, sair nəqliyyat vasitələrinin istehsalı, qida məhsullarının istehsalı, geyim istehsalı, elektrik avadanlıqlarının istehsalı, kimya sənayesi, içki istehsalı, tələbatın azalmasını gözləyənlər isə neft məhsullarının istehsalı, əczaçılıq məmulatlarının istehsalı, tütün məmulatlarının istehsalı, maşın və avadanlıqların istehsalı, mebeldən başqa ağacın emalı və ağacdan məmulatların istehsalı və poliqrafiya məhsullarının istehsalı sahələrinin müəssisələri olmuşdur.

Respondentlərin 56,8 faizi emal sənayesi müəssisələri tərəfindən xarici bazara çıxarılan məhsula tələbatın birinci rüblə müqayisədə ikinci rübdə eyni səviyyədə qaldığını, 15,4 faizi artdığını, 27,8 faizi isə azaldığını qeyd etmişdir. Artım daha çox neft məhsullarının istehsalı, metallurgiya sənayesi, kompüter, elektron və optik məhsulların istehsalı, tütün məmulatlarının istehsalı, toxuculuq sənayesi, kimya sənayesi, azalma isə əczaçılıq məhsullarının istehsalı, mebeldən başqa ağacın emalı və ağacdan məmulatların istehsalı, maşın və avadanlıqların istehsalı, kağız və karton istehsalı, maşın və avadanlıqların quraşdırılması və təmiri, poliqrafiya məhsullarının istehsalı, rezin və plastik kütlə məmulatlarının istehsalı, qida məhsullarının istehsalı, sair sənaye məhsullarının istehsalı, hazır metal məmulatlarının istehsalı, tikinti materiallarının istehsalı, içki məhsullarının istehsalı sahələrində qeydə alınmışdır. Xarici bazara çıxarılan məhsula olan tələbatda artım gözləntiləri əsasən əczaçılıq məhsullarının istehsalı, elektrik avadanlıqlarının istehsalı, dəri və dəridən məmulatların, ayaqqabıların istehsalı, toxuculuq sənayesi, metallurgiya sənayesi, sair nəqliyyat vasitələrinin istehsalı, kimya sənayesi, qida məhsullarının istehsalı, mebellərin istehsalı, azalma gözləntiləri isə mebeldən başqa ağacın emalı və ağacdan məmulatların istehsalı, maşın və avadanlıqların istehsalı, kağız və karton istehsalı, neft məhsullarının istehsalı, sair sənaye məhsullarının istehsalı, poliqrafiya məhsullarının istehsalı, tikinti materiallarının istehsalı, rezin və plastik kütlə məmulatlarının istehsalı, kompüter, elektron və optik məhsulların istehsalı, geyim istehsalı, maşın və avadanlıqların quraşdırılması və təmiri, içki istehsalı sahələrində müşahidə olunmuşdur.

Müəssisələrin 14,7 faizi ikinci rübdə istehsal güclərinin 0-20 faizindən, 12,5 faizi 21-40 faizindən, 23,2 faizi 41-60 faizindən, 28,0 faizi 61-80 faizindən, 21,6 faizi 81-100 faizindən istifadə etmişdir.

İkinci rübdə müəssisələrin 62,0 faizində mənfəət birinci rübdəki səviyyədə qalmış, 22,7 faizində artmış, 15,3 faizində isə azalmışdır. Müayinə rübündə əldə etdikləri nəticələri və gələcək ehtimalları nəzərə alaraq respondentlərin 72,4 faizi üçüncü rübdə mənfəətin eyni səviyyədə qalacağını, 21,2 faizi azalacağını, 6,4 faizi isə artacağını hesab etmişdir.

Respondentlərin rəyinə görə cari ilin ikinci rübündə sənaye müəssisələrinin istehsal fəaliyyətini məhdudlaşdıran əsas amillər maliyyə vəsaitlərinin çatışmazlığı (məhdudlaşdırıcı amil kimi anketdə verilmiş mümkün cavab variantlarının ümumi sayından 12,5 faiz), daxili bazarda müəssisənin məhsullarına kifayət qədər tələbatın olmaması (11,8 faiz), avadanlıqların çatışmazlığı və (və ya) köhnə olması (9,9 faiz), kredit faizlərinin yüksək olması və kreditlərin alınmasında digər çətinliklər (9,6 faiz), yüksək vergi yükü (7,3 faiz), kommunal xidmətlərə qoşulma, fasiləsiz və keyfiyyətli kommunal xidmətlərlə təminat sahəsində problemlər (6,1 faiz), xarici bazarda müəssisənin məhsullarına kifayət qədər tələbatın olmaması (4,8 faiz), öz məhsullarının topdan və pərakəndə satışı ilə bağlı problemlər (4,6 faiz), idxal xammalından asılılığın yüksək olması (4,6 faiz), istehsal olunan məhsulun rəqabətqabiliyyətli olmaması (4,3 faiz), gömrük keçid məntəqələrində mal rəsmiləşdirilməsi ilə bağlı problemlər (2,8 faiz) və yüksək ixtisaslı kadrların çatışmazlığı (1,9 faiz) olmuşdur. Respondentlərin 16,8 faizi müəssisələrin fəaliyyətini məhdudlaşdıran amillərin olmadığını bildirmişdir.

**Tikinti.** Tikinti sektorunda fəaliyyət göstərən müəssisələrin cari ilin ikinci rübündəişçi qüvvəsi ilə təmin olunma səviyyəsi nəzərdən keçirilərkən məlum olmuşdur ki, mövcud əmək resursları onların böyük əksəriyyətinin (88,6 faizinin) tələbini ödəyir. Müəssisələrin 7,6 faizi işçi qüvvəsinin zəruri olduğundan az, 3,8 faizi isə artıq olduğunu göstərmişdir.

Müşahidə zamanı respondentlərin 65,1 faizi əvvəlki rüblə müqayisədə müayinə rübündə yerinə yetiriləcək işlər və göstəriləcək xidmətlərə dair bağlanmış müqavilələrin sayının eyni səviyyədə qaldığını, 14,7 faizi artdığını, 20,2 faizi isə azaldığını qeyd etmişdir.

İkinci rüblə müqayisədə növbəti rübdə müəssisələrin 66,6 faizi bağlanmış müqavilələrin sayında nəzərəçarpacaq dəyişikliyin baş verməyəcəyini, 15,4 faizi azalma olacağını, 18,0 faizi isə müqavilələrin sayının artacağını ehtimal etmişdir.

Müəssisələrin 20,4 faizi ikinci rübdə istehsal güclərinin 0-20 faizindən, 13,2 faizi 21-40 faizindən, 22,5 faizi 41-60 faizindən, 22,1 faizi 61-80 faizindən, 21,8 faizi 81-100 faizindən istifadə etmişdir.

Respondentlərin 38,2 faizi müayinə rübündə tikinti materiallarının qiymətlərinin əvvəlki rübdəki səviyyədə qaldığını, 56,8 faizi artdığını qeyd etmişdir. Tikinti materiallarının qiymətlərində baş verən artımın tikinti-quraşdırma işlərinin qiymətlərinə də kifayət qədər təsir etdiyi aydın müşahidə olunur. Belə ki, birinci rüblə müqayisədə ikinci rübdə tikinti müəssisələrinin 33,1 faizində təqdim etdikləri xidmətlərin qiymətlərində artımın olduğunu qeyd edilmişdir. Sorğu olunan müəssisələrin yalnız 9,7 faizində tikinti-quraşdırma işlərinin qiymətləri birinci rüblə müqayisədə ikinci rübdə azalmış, və müəssisələrin 8,6 faizində üçüncü rübdə qiymətlərin azalacağı ehtimal edilmişdir.

Birinci rüblə müqayisədə ikinci rübdə müşahidə olunmuş vəziyyəti əks etdirən göstəricilərə nəzər salsaq görərik ki, müəssisələrin 58,5 faizində mənfəətin səviyyəsi sabit qalmış, 24,4 faizində artmış, 17,1 faizində isə azalmışdır. Hesabat rübü ilə müqayisədə növbəti rübdə respondentlərin 69,5 faizi müəssisələrində mənfəətin eyni səviyyədə qalacağını, 21,4 faizi artacağını, 9,1 faizi isə azalacağını qeyd etmişlər. Respondentlərin 75,6 faizinin müəssisələrinin maliyyə vəziyyətinin müsbət qiymətləndirməsi bazarda rəqabət mühitinin ümumilikdə normal olduğunu, həmçinin müəssisələrin öz mənfəətlərinin artımına nail ola bilməsələr də, ən azı bazarda sahib olduqları mövqeyi qoruyub saxlaya bildiklərini göstərir.

Üçüncü rüb üçün respondentlərin gözləntilərinə əsasən, mənfəətində artım olan müəssisələrin payının ikinci rübdəki 24,4 faizdən 21,4 faizə, eyni zamanda mənfəəti azalmış müəssisələrin xüsusi çəkisinin müvafiq olaraq 17,1 faizdən 9,1 faizə düşməsi ehtimal olunur.

Birinci rüblə müqayisədə ikinci rübdə tikinti müəssisələrinin 72,5 faizində ümumi iqtisadi vəziyyət sabit qalmış, 14,9 faizində yaxşılaşma, 12,6 faizində pisləşmə qeyd olunmuşdur. Müayinə rübündə respondentlərin 73,2 faizi müəssisələrinin ümumi iqtisadi vəziyyətini qənaətbəxş, 8,3 faizi yaxşı, 18,5 faizi isə qeyri-qənaətbəxş hesab etmişdir. Respondentlərin 72,0 faizi ikinci rüblə müqayisədə üçüncü rübdə müəssisələrin ümumi iqtisadi vəziyyətinin eyni səviyyədə qalacağını, 20,6 faizi yaxşılaşacağını, 7,4 faizi isə pisləşəcəyini ehtimal etmişdir.

Respondentlərin rəyinə görə cari ilin ikinci rübündə tikinti sektorunda müəssisələrin istehsal fəaliyyətini məhdudlaşdıran əsas amillər sifarişlərin kifayət qədər olmaması (məhdudlaşdırıcı amil kimi anketdə verilmiş mümkün cavab variantlarının ümumi sayından 27,5 faiz), maliyyə vəsaitlərinin çatışmazlığı (11,5 faiz), materialların, konstruksiyaların və məmulatların qiymətlərinin baha olması (10,7 faiz), sifarişçilərin borclarını ödəyə bilməməsi (9,5 faiz), kredit faizlərinin yüksək olması və kreditlərin alınmasında digər çətinliklər (8,9 faiz), yüksək vergi yükü (8,1 faiz), avadanlıqların çatışmazlığı və (və ya) köhnə olması (3,3 faiz), yüksək ixtisaslı kadrların çatışmazlığı (1,7 faiz) və hava şəraitinin qeyri-sabit keçməsi (1,7 faiz) olmuşdur. Respondentlərin 10,0 faizi müəssisələrin fəaliyyətini məhdudlaşdıran amillərin olmadığını bildirmişdir.

**Ticarət.** Ticarət sahəsi üzrə müayinə nəticəsində alınmış məlumatların təhlili göstərir ki, bu müəssisələrin 91,2 faizi 2021-ci ilin ikinci rübündə işçilərin sayının müəssisənin normal fəaliyyəti üçün kifayət qədər olduğunu, 6,4 faizi işçilərin sayının zəruri olduğundan az, 2,4 faizi isə artıq olduğunu qeyd etmişdir. Bununla yanaşı ticarət müəssisələrinin 12,6 faizində ikinci rüblə müqayisədə üçüncü rübdə işçilərin sayının artacağı, 82,5 faizində işçi sayının dəyişməyəcəyi, 4,9 faizində isə azalacağı proqnozlaşdırılmışdır. Müayinə rübündə müəssisələrin 72,9 faizində işçilərin sayı əvvəlki rübdəki səviyyədə qalmış, 13,1 faizində artmış, 14,0 faizində isə azalmışdır.

Respondentlərin 78,1 faizi əvvəlki rüblə müqayisədə ikinci rübdə ticarət əlavələrinin, 68,6 faizi məhsulların satış qiymətlərinin eyni səviyyədə qaldığını, 13,4 faizi ticarət əlavələrinin, 23,2 faizi məhsulların satış qiymətlərinin artdığını, 8,5 faizi ticarət əlavələrinin və 8,2 faizi məhsulların satış qiymətlərinin azaldığını qeyd etmişdir.

2021-ci ilin ikinci rübündə birinci rübü ilə müqayisədə müəssisələrin 54,8 faizinin mənfəətinin eyni səviyyədə qaldığı, 32,9 faizinin mənfəətində artım, 12,3 faizinin mənfəətində azalma, eyni zamanda müəssisələrin 51,0 faizinin zərərinin eyni səviyyədə qaldığı, 25,0 faizinin zərərində artım, 24,0 faizinin zərərində isə azalma müşahidə olunmuşdur. Topdansatış ticarət müəssisələrinin 36,1 faizi, pərakəndə ticarət müəssisələrinin 30,6 faizi, avtonəqliyyat vasitələrinin satışı ilə məşğul olan müəssisələrin 30,0 faizi mənfəətlərində artım olmuşdur. Sorğuda iştirak edən topdansatış ticarət müəssisələrinin 28,1 faizində, pərakəndə satış ticarət müəssisələrinin 25,7 faizində və avtonəqliyyat vasitələrinin satışı ilə məşğul olan müəssisələrin 11,6 faizində ikinci rüblə müqayisədə üçüncü rübdə mənfəətin artacağı təxmin edilmişdir.

Müayinəyə cəlb edilmiş ticarət müəssisələrində ticarət dövriyyəsinin dəyişməsi ilə bağlı əldə edilən rəylər bu sahədə müsbət meyillərin mövcud olduğunu göstərir. Belə ki, müəssisələrin 68,3 faizi pərakəndə ticarət dövriyyəsi üzrə ikinci rübdəki səviyyənin normal, 22,5 faizi aşağı, 9,2 faizi yüksək qiymətləndirmiş, üçüncü rübdə isə onların 24,3 faizi pərakəndə ticarət dövriyyəsində artım gözlədiklərini qeyd etmişdir. Respondentlərin 12,5 faizi ikinci rübdə topdansatış ticarət dövriyyəsinin yüksək olduğunu, 34,6 faizi isə hesabat rübü ilə müqayisədə üçüncü rübdə bu göstəricidə artım gözlədiklərini bildirmişdir. 2021-ci ilin ikinci rübündə sorğuda iştirak edənlərin 8,5 faizi müəssisələrin rəqabət qabiliyyətinin yüksək olduğunu qeyd etmiş, 17,5 faizi isə növbəti rübdə rəqabət qabiliyyətinin daha da artacağını təxmin etmişlər.

Müəssisənin ümumi iqtisadi vəziyyəti topdansatış müəssisələrinin 28,4 faizində, pərakəndə satışla məşğul olan müəssisələrin 19,6 faizində və avtonəqliyyat vasitələrinin satışı ilə məşğul olan müəssisələrin 28,0 faizində müsbət qiymətləndirilmişdir. Müayinə rübü ilə müqayisədə üçüncü rübdə müəssisənin ümumi iqtisadi vəziyyətinin yaxşılaşacağını topdan satış ticarətlə məşğul olan respondentlərin 24,4 faizi, avtomobil satışı sahəsində fəaliyyət göstərən respondentlərin 31,3 faizi və pərakəndə satışla məşğul olan respondentlərin 24,0 faizi qeyd etmişdir.

Ticarət müəssisələrinin işgüzar fəallığına mane olan amillər təhlil edilərək müəyyən edilmişdir ki, respondentlərin qeyd etdiyi amillərin ümumi sayından 27,4 faiz əhalinin alıcılıq qabiliyyətinin, 11,9 faiz maliyyə vəsaitlərinin çatışmazlığının, 10,1 faiz yüksək kredit faizlərinin və kreditlərin alınmasında digər çətinliklərin, 8,7 faiz qeyri-bərabər rəqabət şəraitinin, 6,1 faiz yüksək vergi yükünün, 5,0 faiz məhsul çeşidlərinin kifayət qədər olmadığının, 4,5 faiz yüksək nəqliyyat xərclərinin, 3,9 faiz gömrük keçid məntəqələrində mal rəsmiləşdirilməsi ilə bağlı problemlərin, 2,8 faiz kommunal xidmətlərə qoşulma ilə bağlı problemlərin, 2,1 faiz yüksək icarə haqqının, 17,5 faiz isə digər amillərin payına düşmüşdür. Respondentlərin 10,8 faizi müəssisələrin fəaliyyətini məhdudlaşdıran amillərin olmadığını bildirmişdir.

**Xidmət.** Müşahidəyə cəlb olunmuş xidmət müəssisələrinin 93,3 faizi ikinci rübdə işçilərinin sayının müəssisənin normal fəaliyyəti üçün kifayət qədər, 5,3 faizi zəruri olduğundan az, 1,4 faizi isə zəruri saydan artıq olduğunu qeyd etmişdir.

İkinci rüblə müqayisədə üçüncü rübdə xidmət müəssisələrinin 86,2 faizində işçilərin sayının dəyişməyəcəyi, 9,0 faizində artacağı, 4,8 faizində isə azalacağı proqnozlaşdırılmışdır.

Əvvəlki rüblə müqayisədə hesabat rübündə müşahidə olunmuş vəziyyətə nəzər salsaq görərik ki, müəssisələrin 53,2 faizində mənfəətin səviyyəsi sabit qalmış, 32,5 faizində artmış, 14,3 faizində isə azalmışdır. Hesabat rübü ilə müqayisədə növbəti rübdə müəssisələrin 71,2 faizində mənfəətin eyni səviyyədə qalacağı, 24,0 faizində artacağı, 4,8 faizində isə azalacağı təxmin edilmişdir.

Respondentlərin 71,3 faizi ikinci rübdə xidmət müəssisələrinin ümumi iqtisadi vəziyyətini qənaətbəxş, 16,7 faizi yaxşı, 12,0 faizi isə qeyri-qənaətbəxş qiymətləndirmişdir. Ümumi iqtisadi vəziyyətlərinin yaxşı olduğunu qeyd edilən müəssisələr sırasında ən yüksək göstərici (28,1 faiz) informasiya və rabitə sahəsində fəaliyyət göstərən müəssisələrə aid olmuşdur.

Xidmət müəssisələrinin 68,2 faizində 2021-ci ilin birinci rübü ilə müqayisədə hesabat rübündə ümumi iqtisadi vəziyyətin eyni səviyyədə qaldığı, 24,1 faizində yaxşılaşdığı, 7,7 faizində isə pisləşdiyi qeyd edilmişdir. İqtisadi vəziyyətin yaxşılaşdığını daha çox istirahət, əyləncə və incəsənət sahəsində fəaliyyət göstərən müəssisələr (38,6 faizi) göstərmişlər.

Müayinə rübü ilə müqayisədə üçüncü rübdə xidmət müəssisələrinin 71,3 faizində iqtisadi vəziyyətin dəyişməyəcəyi, 25,2 faizində yaxşılaşacağı, 3,5 faizində isə pisləşəcəyi proqnozlaşdırılmışdır.

Respondentlərin rəyinə görə cari ilin ikinci rübündə xidmət müəssisələrinin fəaliyyətini məhdudlaşdıran əsas amillər maliyyə vəsaitlərinin çatışmazlığı (məhdudlaşdırıcı amil kimi anketdə verilmiş mümkün cavab variantlarının ümumi sayından 19,2 faiz), təklif olunan xidmətlərə kifayət qədər tələbatın olmaması (16,3 faiz), kredit faizlərinin yüksək olması və kreditlərin alınmasında digər çətinliklər (9,2 faiz), avadanlıqların çatışmazlığı və (və ya) köhnə olması (9,1 faiz), yüksək vergi yükü (7,3 faiz), yüksək ixtisaslı kadrların çatışmazlığı (6,1 faiz), qeyri-bərabər rəqabət şəraiti (6,0 faiz), kommunal xidmətlərə qoşulma, fasiləsiz və keyfiyyətli kommunal xidmətlərlə təminat sahəsində problemlər (4,4 faiz) və yüksək icarə haqqını (3,1 faiz) olmuşdur. Respondentlərin 38,2 faizi müəssisələrin fəaliyyətini məhdudlaşdıran amillərin olmadığını bildirmişdir.

Daha ətraflı məlumatlar əlavə olunmuş cədvəllərdə göstərilmişdir.